text: Tyve stjæler el-ledninger selv om der er strøm i dem
  16 januar 2018 kl. 15.54
  Tyverier af udstyr og materiel fra byggepladser stiger kraftigt. Tyverierne sker ved højlys dag og er med til at fordyre flere byggeprojekter. 
  Efter nogle år med nedgang i antallet af anmeldte tyverier fra landets byggepladser er udviklingen vendt dramatisk i 2017. Nogle gange vender tyvene tilbage til den samme byggeplads, når den igen er blevet fyldt op, og så stjæler de en gang til.
  Firmaet Dan-El fra Esbjerg har prøvet at få stjålet udstyr og materialer flere gange. Nogle gange stjæler tyvene i dagtimerne, mens der arbejdes på byggepladsen, og nogle gange klipper de el-ledningerne, selv om der er strøm i dem. Det fortæller direktør, Carsten Bech Jørsen fra Dan-El i Esbjerg.
  På en opgave stjal tyvene materialer til en værdi af 250.000 kr. En anden gang i 2015, i forbindelse med renovering af Varde Rådhus, stjal tyvene el-kabler fra byggepladser. Det resulterede i en fordyrelse af projektet med 75.000 kr.
  Senere blev tyvene anholdt. Det viste sig, at de havde solgt de stjålne el-ledninger for bare 4000 kr.
  
  
  